
„Fericiţi cei prigoniti pentru dreptate ca a lor este împărăţia 
cerurilor”. 

(Matei, 5; 4) 

Unul dintre cele mai tragice episoade ale genocidului comunist 
din România - „reeducarea” prin tortura, denumit și „Fenomenul 
Piteşti” - a devenit în ultimii ani, subiect pentru cărți cu caracter 
memorialistic, dar și de studii şi manifestări ştiinţifice orientate spre 
descifrarea aspectelor istorice, politice şi psihologice ale dramelor 
petrecute în închisorile comuniste. 

Ca unul care am trecut prin cumplitele încercări ale „reeducarii” 
dar şi ca om de știința, îmi propun în cele ce urmează să fac unele 
precizări asupra cauzelor și responsabilităţilor aferente fenomenului 
Piteşti precum şi a consecințelor acestuia pentru actualitatea 
românească de azi. 

Reeducarea prin tortura - succinta rememorare a faptelor 

În vara anului 1948, la penitenciarul Suceava, Securitatea şi 
conducerea închisorii inițiaza o acțiune de „reeducare” a deținuților 
politici, majoritatea acestora fiind studenţi cu condamnări 

„Pentru activitate legionară” desfăşurata în perioada 1940 - 


1948. Aceștia înfiintează o organizație cu scop de „reeducare” 
denumita „Organizaţia deţinuţilor cu convingeri comuniste (ODCC)”. În 
partea a doua a anului 1948, Eugen Turcanu, și el student condamnat 
pentru activitate legionară și participant la „reeducarea” condusa de 
Bogdanovici, se declara nemulțumit de modul „nesincer” în care își 
desfășoară acesta din urma activitatea și propune radicalizarea 
acțiunii. 

În primăvara anului 1949, sunt transferați, de la Suceava la 
penitenciarul Piteşti, 80 de deținuți, printre care și majoritatea celor 
care participaseră la „reeducare”. Ajuns la Piteşti, Turcanu ia imediat 
legătura cu Securitatea și cu directorul închisorii, Alexandru 
Dumitrescu, în vederea continuării reeducarii. Conform instrucţiunilor 
primite de la generalul Alexandru Nicolski, adjunct al ministrului de 
Interne, acțiunea intra într-o noua faza. 

Momentul care marchează începerea torturilor bestiale și 
generalizate coincide cu noaptea de Crăciun a anului 1949 şi are loc în 
camera „4 Spital”, o celulă foarte mare, cu aproximativ 100 de locuri, 
unde vreo 50 de „reeducațţi'”, după o invitaţie la „reeducare” adresata 
celor din tabăra rezistenţilor şi refuzata de aceștia din urmă, trec la 
atac înarmaţi cu bate și scanduri de la priciuri. Are loc o confruntare 
disperata, în care, la un moment dat, balanța înclina de partea 
„rezistenţilor”. În acel moment, intervin gardienii penitenciarului care, 
timp de câteva ore, îi masacrează literalmente pe cei care se opun 
reeducarii, transformându-i pe toţi într-o masa de carne sângerânda, 
având însă grija sa nu omoare pe niciunul dintre ei. 

„Operaţiunea 4 Spital” - seria I (vor urma și alte serii) 
reprezintă începutul unui coşmar care va dura 3 ani. Devine clar 
pentru victime că nu mai poate fi vorba de rezistenta fatisa împotriva 
tortionarilor, ci de încercarea de a supravieţui în fața tăvălugului 
distrugător declanșat de Securitate cu ajutorul uneltelor acesteia - 
studenții „reeducaţi”. Supravieţuire, cu ce preţ? Cu prețul denunțţării în 
scris a unor fapte nedeclarate la Securitate („demascarea exterioară”) 
şi a dezvăluirii de către fiecare victima a gândurilor celor mai intime 
privind valorile supreme (Credința în Dumnezeu, Patria, Familia, 
Prietenia) în scopul terfelirii acestora („demascare interioara”). 

La 25 ianuarie 1950, urmează seria a Il-a la Camera 4 Spital, în 
care am fost „tratat” și subsemnatul, ce port și acum, după 58 de ani, 
amintiri de la loviturile lui Turcanu (fractura de stern cu dureri 


iradiind în tot toracele). Au urmat apoi alte și alte serii, în mai toate 
celulele închisorii Pitești. 

Pe parcursul tragic al „reeducarii” prin tortura, căreia i-au fost 
supuşi mii de tineri patrioţi, zeci dintre ei au fost uciși, iar mai multe 
sute au fost schilodiţi. Sinistra ironie a sorții, unul dintre primii uciși a 
fost Alexandru Bogdanovici, primul conducător al „reeducarii” de la 
Suceava. 

„Reeducarea” de la Pitești, sub conducerea lui Turcanu, a durat 
pana la transferarea acestuia la penitenciarul Gherla, în septembrie 
1951. Între timp, primele metastaze ale fenomenului Piteşti aveau să 
apară la Canal, odată cu trimiterea la munca silnică a unui grup de 
studenți trecuţi prin „reeducare”, în iunie 1950. Apoi la Gherla, tot în 
anul 1950, unde, pana la venirea lui Turcanu, „operaţiile” de reeducare 
erau conduse de adjunctul acestuia - Tanu Popa. 

La Gherla, reeducarea a luat forme demenţiale. Pe lângă bătăi 
sălbatice aplicate în timpul demascarilor, extinse și la deținuții 
netrecuți prin Pitești, s-au organizat veritabile ritualuri satanice 
pentru distrugerea morala a victimelor. În această perioadă, mulți 
tineri s-au prăbuşit moralmente și au trecut în tabara tortionarilor. 
Fenomenul Piteşti s-a extins, în forme specifice, și în alte închisori, cum 
ar fi Targu Ocna, Ocnele Mari, Targsor, Baia Sprie, Aiud, dar, datorită 
numărului mai mic de „reeducați” trimiși să aplice tehnicile de tortura, 
precum şi curajului deținuților, care, în unele închisori (Targu Ocna) 
s-au opus pe fata, nu a luat formele apocaliptice de la Pitești și Gherla. 

E greu de stabilit cu exactitate când și de ce conducerea 
partidului comunist, care a organizat şi supervizat „experimentul” 
Piteşti, a luat hotărârea de a-l opri. Cert este faptul ca, în primăvara 
anului 1952, Securitatea declanșează primele anchete privind ororile 
petrecute în penitenciarele şi lagărele de munca amintite mai sus. 

La data de 20 septembrie 1954, la Tribunalul Militar București 
începe procesul lotului Turcanu, care cuprinde 22 de acuzați, 
împotriva cărora se rețin, în principal, învinuirile de „acte de teroare în 
grup”, „crima de uneltire contra securităţii interne” şi „înalta trădare”. 
Toţi cei judecați sunt foşti legionari care „îşi recunosc” la ancheta 
faptele pentru care sunt incriminaţi. Nu exista încă elemente certe 
privind atitudinea acuzaților din timpul procesului, în special ultimul 
lor cuvânt. Trebuie precizat ca, alături de Turcanu, Popa Tanu și alte 
căpetenii ale ODCC, care n-au fost niciodată torturați în timpul 


„reeducarii”, în același lot se afla studenţi care au devenit tortionari 
numai după ce au fost supuși unor îndelungate chinuri (Voinea 
Octavian, Pop Cornel, Popovici Cornel ș.a.). ședințele Tribunalului 
Militar, prezidat de faimosul general Alexandru Petrescu, sunt secrete, 
iar sentința din 10 noiembrie 1954 îi condamna la moarte. La data de 
17 decembrie 1954 sunt executați, la Jilava, prin împușcare, Eugen 
Turcanu și alți 15 condamnaţi din același lot. 

La data de 22 iunie este executat, tot la Jilava, Pușcașu Vasile, 
din același lot, în timp ce sentinţele de condamnare la moarte ale lui 
Popa ta nu și ale altor 4 condamnaţi sunt comutate în „munca silnică 
pe viaţa”. Printr-un alt proces, încheiat prin pronunțarea sentinței din 
16 aprilie 1957, sunt condamnați 5 ofițeri de Securitate și directori sau 
funcționari ai penitenciarelor unde a avut loc „reeducarea”, pentru 
„favorizarea actelor de teroare și pregătire de acte uneltitoare” (de 
fapt, ei conduseseră concret acțiunile criminale la Piteşti şi Gherla). 

Niciunul dintre cei 5 ofițeri condamnaţi nu și-a ispășit 
pedepsele. Este demn de remarcat ca dintre deţinuţii care au fost 
căpetenii ale reeducarii, Fuchs şi Steier nu au fost judecaţi niciodată 
pentru crimele la care au fost partasi și nici Alexandru Nicolski, Marin 
Jianu și Nemes, generali de Securitate - trei dintre cei mai importanţi 
organizatori ai experimentului Pitești. 

În anul 1957, Securitatea organizează un al doilea proces al 
„reeducarii” (procesul Vica Negulescu) cu scopul de a arunca vina 
ororilor petrecute în închisorile românești, în anii 1949 - 1952, asupra 
Mişcării Legionare care ar fi organizat întreaga acțiune în scopuri de 
spionaj (?) precum şi spre a sabota „opera de reeducare a deținuților”. 
Înscenarea eşuează datorită curajului şi inteligentei celor acuzați pe 
nedrept, ei arătând, în cursul procesului, ca totul a fost organizat din 
ordinul Securităţii. Cu toate acestea, întregul lot, de 8 acuzaţi, a fost 
condamnat la pedepse între 15 - 25 de ani munca silnică. Cei 
condamnaţi, împreună cu alţi 6 deţinuţi considerați de Securitate ca 
foarte periculoși, sunt apoi transferați la Jilava, unde sunt literalmente 
zidiți în celule de exterminare special amenajate, unde îşi vor găsi 
sfârşitul 6 dintre ei, datorită tuberculozei şi diareii deshidratante. 

Trebuie făcuta precizarea ca acțiunile criminale ale „reeducarii” 
au fost îndreptate în principal împotriva studenţilor romani angajaţi în 
eroica lupta de rezistența anticomunistă. Prăbușirea multora dintre 
aceștia, în urma torturilor fizice şi psihice inimaginabile, la care au fost 


supuși, a fost temporara, aproape fără excepţie ei revenindu-și la 
condiția de luptători curajosi împotriva tiraniei comuniste. 

Contextul istoric și politic al apariţiei fenomenului Piteşti 

Manifestul Partidului Comunist, elaborat de Marx şi Engels și 
publicat în anul 1848 la Londra, deschide drumul unui lung şir de 
scrieri care, de-a lungul deceniilor ce au urmat, au propovăduit lupta 
proletariatului împotriva burgheziei, ca „motor al evoluţiei societății 
umane”. În manifest se spune ca „pentru a smulge burgheziei, pas cu 
pas, întreg capitalul” se vor folosi metode „despotice”. Îndemnul la 
violenta este fără echivoc și el revine ca un leit-motiv în majoritatea 
lucrărilor „clasicilor marxismului”. 

Continuatorii, din secolul al XX-lea, ai autorilor „manifestului”, 
în principal Lenin, Stalin şi Mao au reluat în „operele” lor ideea 
necesitații folosirii metodelor violente în desfășurarea revoluțiilor 
sociale. Activitatea căpeteniilor comunismului mondial a trecut de la 
teorie la practica în timpul şi după sângeroasa revoluţie bolşevica din 
Rusia anului 1917, iar apoi, după cel de-al doilea război mondial, în 
China, țările Europei de Est și alte tari de pe cele cinci continente. 
Practica partidelor comuniste poate fi rezumata astfel: încrâncenarea 
urii și conflictelor între oameni, categorii sociale şi națiuni, creșterea 
dezordinii sociale şi a săraciei, proliferarea regimurilor de dictatura și 
teroare, făptuirea unor crime sângeroase, cu caracter de genocid, 
afectând sute de milioane de oameni. 

Se ştie acum, dar nu se vorbeşte și nu se scrie îndeajuns, ce 
înspăimântătoare asasinate au comis regimurile comuniste în URSS, în 
țările est-europene, în China, Coreea, Vietnam, Cambodgia, Cuba şi 
unele tari africane. Numărul celor uciși în numele „concepţiei 
marxist-leniniste despre lume și societate” nu se va cunoaște probabil 
niciodată cu exactitate iar estimările „prudente” indica aproximativ 
150 de milioane de victime ale comunismului între 1917 și 1989 (vezi 
St&phane Courtois: „Cartea neagra a comunismului” - Humanitas 
1999). 

Aşadar, violenta în formele ei cele mai sângeroase şi aplicata la 
nivel de masa a fost și este o trăsătură definitorie a ideologiei și 
politicii comuniste de la care s-au inspirat organizatorii şi executantii 
experimentului „reeducarii” prin tortura permanenta. Putem deci 
spune ca violenta comunista reprezintă una din rădăcinile 
„fenomenului Pitești”. 


Ambiţia de a fundamenta „științific” doctrina lor violenta și 
distructiva i-a determinat pe teoreticienii marxiști să împrumute idei 
din concepția materialista a filosofului antic Heraclit din Efes 
supranumit „obscurul”, din dialectica idealista a lui Hegel precum și 
din alți filosofi şi economisti ai secolelor XVI-XIX. 

Ideologia marxista are o structură conceptuala caracterizată 
prin neacceptarea principiilor fundamentale ale logicii clasice 
aristotelice. Principiul tertiului exclus, fundamental în logica 
aristotelica, afirma ca o propoziţie, o teză, o concepţie trebuie să fie 
sau adevărata sau falsa, a treia posibilitate nu exista („tertium non 
datur”). „Logica” dialectica nu recunoaște acest principiu, ceea ce 
deschide drum confuziei şi arbitrarului în discursul politic. Sesizând 
rolul profund nefast al acestei orientări din ideologia marxista, marele 
scriitor englez George Orwell, în celebrul sau roman „1984, apărut în 
anul 1949, descrie fenomenul „dublei gândiri” ca fiind esența 
comportamentului comuniștilor. Propoziţii precum: „războiul este 
pacea”, „ignoranta este forța”, „libertatea este sclavie”, imaginate de 
Orwell ca lozinci definitorii pentru „gândirea” comunista, ne amintesc 
de sloganele aberante ale anilor '50: „Stalin și poporul rus libertatea 
ne-au adus” precum și „Luptam pentru pace”, sau de demențţialele 
osanale ridicate după 1970 lui Ceaușescu şi agramatei sale consoarte. 
„Dubla gândire” a apărut ca suport ideologic pentru căpeteniile 
comuniste implicate în organizarea „fenomenului Piteşti” care, în 
ultima instanță, a reprezentat un sinistru amestec între frazeologia 
aparent generoasa despre „reeducare” și aplicarea unor torturi fizice şi 
psihologice de o bestialitate nemaiintalnita în istorie. 

„Teoreticienii” comunismului au fost, de la bun început, 
duşmanii înverşunaţi ai religiei în general şi ai creştinismului în 
special. Calificând drept „opium pentru popor” credinţele religioase, ei 
au încercat să fundamenteze filosofic concepţia lor ateista. Invitam pe 
cititori să (re) citească „Materialism și empiriocriticism”, opera lui 
Lenin în care el se străduieşte să demonstreze inconsistenta 
concepțiilor religioase și să arate ca totul în univers este numai 
materie. Demonstrația este penibila, trasa de par, plină de sofisme şi 
lasa cititorului atent impresia ca nici Lenin nu credea în „teoria” pe 
care o susținea. 

Organizatorii „reeducarii” prin tortura permanenta precum și 
tortionarii recrutați dintre deținuți au preluat ideologia ateista și 


anticreştina a comuniștilor, aplicând-o cu un zel și o cruzime 
nemaiintalnite. La Piteşti și la Gherla, s-a urmărit cu furie ca victimele 
„reeducarii” să-și declare lepădarea de credința strămoşeasca, să 
denigreze dogmele, morala și obiceiurile creştineşti și să participe la 
veritabile ritualuri satanice antireligioase. Cei care au trecut prin 
tragicul „experiment Piteşti” au observat, fără îndoială, ca Eugen 
Turcanu, Tanu Popa, Steier şi ceilalți şefi ai ODCC, pe lângă cruzimea 
bestiala cu care își torturau victimele, aveau un comportament 
nemasurat de orgolios. Setea de putere a principalilor tortionari, 
concretizata prin comportamentul lor bestial și orgolios, are rădăcini 
în trăsătura specifică a conducătorilor comuniști, obsedaţi de putere 
pana la manifestări paranoide. „Puterea de dragul puterii” - astfel 
caracterizează George Orwell, în romanul sau „1984", esenţa acțiunilor 
scelerate ale liderilor comuniști. Aceasta explicaţie, remarcabil de 
pertinenta, a comportamentului şefilor comuniști, ne îndeamnă sa 
reflectam asupra sănătății mintale a acestora. 

Obsesia de a conduce lumea apare foarte clar în documentele 
programatice ale comunismului, începând chiar cu „Manifestul 
Partidului Comunist”. 

Mutatis mutandis, tot o obsesie demenţiala de a conduce lumea 
îi anima şi pe tortionarii de la Piteşti, Canal, Gherla și celelalte locuri 
unde s-a experimentat „reeducarea” prin tortura, doar ca lumea lor se 
afla între zidurile închisorilor. 

Între două şedinţe de tortura colectiva sau individuală, 
„reeducatorii”, cu aroganta de care am amintit mai sus, se aventurau 
uneori şi în susținerea unor „prelegeri” cu caracter ideologic. Fiind 
probabil obligat să spună ceva și despre pedagogia sovietică „cea mai 
înaintata din lume”, Steier - unul dintre principalii propagandişti - a 
vorbit despre Makarenko. S-au prezentat atunci „principiile” pe care 
Makarenko le susținea în lucrările sale: 1. reeducarea infractorilor prin 
munca şi 2. utilizarea violentei. 

„Pedagogia” makarenkoiana era, ca și alte idei din ideologia 
marxist-leninista, o imensă impostura, menita sa împingă la violenta 
criminala pe activiștii comuniști şi, în cazul „reeducarii” din închisorile 
româneşti, pe tortionarii - unelte ale Securităţii. În anii 1948 - 1952, 
când au avut loc experimentele înspăimântătoare de la Pitești, Gherla 
şi alte închisori din România, tara era practic condusa de consilieri 
sovietici infiltrati în conducerea ministerelor și a tuturor domeniilor 


de activitate. Nu încape nicio îndoială ca acești consilieri au transmis 
conducerii Partidului Comunist şi Securităţii indicaţii privind aplicarea 
metodelor lui Makarenko în închisorile din România. 

Mulţi oameni se întreabă: de ce Polonia, Cehoslovacia, Bulgaria, 
Ungaria şi Germania de Est au fost exceptate de la aplicarea 
experimentelor Makarenko? O explicație fundamentală o găsim 
reamintindu-ne ca politica expansionista rusa, conform testamentului 
lui Petru cel Mare, a vizat, în ultimele trei secole, înaintarea spre 
Balcani şi Marea Adriatica, România găsindu-se, ca spațiu obligatoriu 
de trecere, pe acest traseu. 

În partea finală a cărții „Drumul Damascului”, scrisa de doamna 
Doina Jela, sunt reproduse două documente de arhiva reprezentând 
stenogramele declaraţiilor date, în fața unei comisii de partid, la data 
de 18 martie 1968, de către Pavel Ştefan, fost ministru de Interne în 
perioada septembrie 1952 - octombrie 1953 şi de Ilie Badica, colonel 
de securitate din Direcţia Penitenciarelor, între anii 1950 - 1955. Cele 
două documente de arhiva au o importantă excepţionala fiindcă în ele 
se vorbește explicit despre atrocitățile comise în închisorile şi lagărele 
de munca silnică din România în perioada 1948 - 1955. 

În declaraţiile lor, Pavel Ştefan şi Ilie Badica îi învinuiesc în mod 
direct pe Gheorghe Gheorghiu-Dej, Teohari Georgescu, Alexandru 
Draghici, Marin Jianu, Alexandru Nicolschi, Alexandru Voitinovici, 
Gheorghe Pintilie (Pantiusa), Gheorghe Apostol, colonelul Dulgheru 
(Dulberger), colonelul Albon, locotenentul maior Liviu Borcea şi alții, 
ca direct răspunzători sau complici la crimele împotriva umanităţii din 
România guvernata de comuniști. Putem deci afirma, fără teama de a 
greşi, ca ideea generală a „reeducarii” prin tortura a fost concepută în 
URSS. 

Pe de altă parte, detaliile diabolicului proiect au fost probabil 
puse la punct în România, la nivelul cel mai înalt al conducerii 
Partidului Comunist, iar executarea proiectului a fost făcută de 
Securitate, având drept instrument gardieni ai penitenciarelor, precum 
şi deținuți special „școlarizaţi”. 

Comunismul a generat nenumărate nenorociri şi suferințe 
pentru oamenii de pretutindeni, și din România, printre acestea 
aflându-se şi „reeducarea” prin tortura și cumplitele sale consecinţe. 

Înţelepciunea strămoşilor noștri romani a descoperit o geniala 
lege a logicii practice: „SUBLATA CAUSA, TOLLITUR EFECTUS”, ceea ce 


înseamnă: „Dacă înlăturam cauza, dispare şi efectul”. 

Sta în puterea noastră să lucrăm pentru dispariţia definitivă a 
cauzei majore care a determinat înspăimântătorul „experiment” 
Piteşti. Dar să nu uităm niciodată ca aceasta cauza se numește 
comunism. 

Conceperea şi punerea în practica a „reeducarii” prin tortura 
poate fi privita şi ca un experiment pentru formarea „omului nou” cel 
mult dorit de ideologii comuniști. Experimentul a eşuat dar 
caracteristicile sale se regăsesc în modul cum, timp de 45 de ani, 
întreaga națiune a fost supusa unei terifiante „spălări a creierului” cu 
efect devastator și de lungă durată asupra mentalului colectiv. 

Lucrări despre fenomenul Pitești, apărute înainte și după 
Revoluţie 

Înainte de 1990, puținele lucrări despre „reeducare” prin 
tortura au apărut în străinătate: „Piteşti, centru de reeducare 
studentească” (Dumitru Bacu, Madrid, 1963), „Gherla” (Paul Goma, 
Paris, 1972), „Demascarea” (Grigore Dumitrescu, München, 1978), 
„Les chiens de la mort on les Passions selon Piteşti” (Paul Goma, Paris 
1981), „Fenomenul Piteşti” (Virgil Ierunca, Paris, 1981). 

După revoluție au apărut numeroase cărți despre fenomenul 
Piteşti, cele mai multe fiind scrise de supraviețuitori ai 
„experimentului” (Petre Grigore Anastasis (Puiu Nastase), 1997, 
Dumitru Bordeianu, 2001, Nicolae Calinescu, 1994, Gheorghe 
Andreica, 2007, Gheorghe Bagu, 1993, Ion C. Bobu, 2003, Ion Cârja, 
1994, Radu Ciuceanu, 1991, Aristide Ionescu, 1992, Virgil Maxim, 
1997, Eugen Magirescu, 1994, Costin Merisca, 1997, Justin Paven, 
1996, Marcel Petrişor, 1991, 1994, Neculai Popa, 1989, Traian 
Popescu, 2000, 2005, Mihai Rădulescu, 1993, Aurel State, 1993, Mihai 
Timaru, 1993, Aurel Visoran, 2000, Octavian Voinea, 1996, Plapsa 
Lucian, 1996, 2004, Popa Ilie (Coordonator) 2003, 2004, 2005). De 
asemenea au apărut numeroase articole, studii și comunicări 
consacrate aceleiași teme. Toate lucrările enunțate mai sus precum și 
altele oferă informaţii nepreţuite despre ce a însemnat „reeducarea” 
prin tortură. Cerându-mi iertare pentru ca menționez mai pe larg 
propriile-mi lucrări despre acest fenomen, voi arata ca în volumele 
intitulate „Genocidul comunist în România” apărute la Editura Albatros 
(vol. I 1992, vol. II 1994, vol. III 1998, şi vol IV (în colaborare cu Filip 
Iorga) 2003), din cele peste 900 de pagini pe care le conţin aceste cărți, 


mai mult de 250 de pagini sunt consacrate fenomenului Piteşti iar 
volumul IV este orientat preponderent spre această temă având ca 
subtitlu „Reeducarea prin tortura”. Subliniez ca în cele patru volume, la 
fel ca în numeroasele articole publicate pe aceiași tema, am propus 
înţelegerea fenomenului Pitești în contextul genocidului comunist care 
a avut loc în țara noastră în anii 1945 - 1989. 

Recent a apărut la Editura Polirom o lucrare scrisa de tânărul 
publicist Alin Mureșan intitulată „Piteşti-Cronica unei sinucideri 
asistate”. Orice noua lucrare scrisa, cu competenta și buna credința 
despre tragicele evenimente din închisorile comuniste, este binevenita, 
cu condiţia de a nu induce posibile confuzii printre cititori, în special 
cei tineri, care iau pentru prima oară contact cu acest subiect. Ori, 
cartea lui Alin Mureşan, oferind în general informaţii corecte despre 
„reeducare” prin tortura, generează câteva confuzii, începând chiar cu 
titlul care sugerează ca victimele „reeducarii” ar fi dorit să se sinucida 
şi ca tortionarii doar i-ar fi „asistat” în acțiunile lor sinucigașe. O 
eroare, datorată probabil dorinței autorului de a da lucrării un titlu 
jurnalistic cât mai șocant. Adevărul a fost ca deținuții asupra cărora s-a 
abătut cumplita „reeducare” nu erau de fel sinucigași ci luptători 
curajosi pentru libertatea țării. Pe de altă parte „reeducatorii” nu 
„asistau” la supliciul acestora, ci îl provocau deliberat. 

În prefața cărții, Ruxânda Cesereanu, releva, ca o calitate 
fundamentala a cărții, caracterul ei „rece”, „rațional”, „matematic”, ceea 
ce ar deosebi-o de alte lucrări, scrise până acum. Doamna Cesereanu 
sugerează ca lucrarea lui A.M., reprezintă o „lecţie de anatomie”, 
tocmai datorită caracterului ei rece şi lucid. Distinsa jurnalista nu are 
în vedere ca lecţiile de anatomie se fac în principal asupra cadavrelor, 
ceea ce determina răceala medicilor profesori, ori tema cărții lui A.M. 
este organismul plin de viața al tineretului roman care a opus 
rezistenta în anii terorii comuniste, organism care trăiește şi azi prin 
supraviețuitorii „reeducarii”. Operand asupra unui astfel de organism 
viu e necesar, din partea „medicilor”, ca alături de răceala/luciditate să 
aibă şi mila/dragoste pentru pacient. lată de ce cred că, un subiect atât 
de cutremurător ca „Fenomenul Pitești” nu poate fi abordat fără o 
participare afectiva care nu implica de fel lipsa de obiectivitate. 

Printre posibilele confuzii ce le-ar genera cartea lui Alin 
Mureşan trebuie notata înserarea într-o aceeași parte a lucrării 
intitulată „Personaje”, a celor mai odioși tortionari, alături de victimele 


acestora şi chiar de veritabilii eroi, fără ca în textul de prezentare să se 
facă suficiente precizări care să-i diferenţieze. 

Despre lon Steier, A.M. scrie doar 6 rânduri, pe un ton cvasi 
neutru. Dacă ar fi citit cărțile mele ar fi aflat, de la un martor direct ca 
la Peninsula - Valea Neagra, adevăratul șef al acțiunii de „reeducare” a 
fost Steier și nu Bogdanescu. La fel de scurta şi neutra este prezentarea 
monseniorului Justin Paven, unul dintre eroii rezistentei creştine din 
țara noastră. și despre Justin, Alin Mureșan ar fi putut să afle mult mai 
mult dacă ar fi citit cărțile mele. Nita Cornel este prezentat ca o victimă 
nefericita a lui Turcanu și complicilor săi. Nita a fost un veritabil erou, 
care a murit martirizat, refuzând să-și denunțe camarazii cu care a 
participat la pedepsirea unor militari sovietici care ucideau, furau și 
violau în Moldova anilor '45 - 48, (am fost de fata, la „4 Spital” unde, 
din tabăra „izolaților” am asistat la supliciul şi asasinarea lui Cornel). 

Alin Mureşan arata în mod corect ca întreaga acțiune a 
reeducarii a fost condusa de activiști cu funcţii foarte înalte în partidul 
comunist şi în Securitate, care primeau ordine de la Moscova. 

Autorul lucrării nu spune însă în mod clar și explicit ca 
răspunderea fundamentala a crimelor „reeducarii” - ca și a celorlalte 
orori din perioada 1945 - 1989 - revine sistemului comunist, 
generator de violenta, cumplite suferinţe, nedreptăţi și aberaţii, 
pretutindeni unde s-a aplicat în lume. O astfel de precizare era absolut 
necesara iar lipsa ei poate fi generatoare de confuzii pentru cititorii 
neavizați. 

Concluzii 

Fenomenul Pitești reprezintă un subiect extraordinar de 
important pentru istoria recenta a României şi pentru clarificarea unor 
fapte rămase în misterul întunecat al perioadei comuniste. Cei ce se 
încumeta sa scrie despre tragedia „reeducarii” prin tortura trebuie 
desigur felicitați dar și îndemnați să înțeleagă faptul ca o carte, oricât 
de meritorie ar fi ea, nu poate epuiza nici pe departe tema imenselor 
suferințe care s-au abătut asupra celor care au trecut pe la Suceava, 
Piteşti, Gherla, Peninsula Valea Neagra, Jilava şi alte locuri ale groazei 
din anii 1948 - 1957. Efortul trebuie continuat, cu lărgirea spectrului 
informaţiilor dar și cu matura reflecţie, înțelegere și integrare în 
profunzimea subiectului. şi fără exces de „răceala” fiindcă aceasta 
poate îngheţa sensibilitatea cercetătorului care se apleacă asupra 
problemei... 


